Východiská štátneho rozpočtu v oblasti vedy a techniky na rok 2002 za Slovenskú republiku  

A.	Návrh stratégie prístupu pri zostavovaní návrhu štátneho rozpočtu v oblasti vedy a techniky na rok 2002  za Slovenskú republiku 

Pri vypracovaní návrhu štátneho rozpočtu v oblasti vedy a techniky na rok 2002 Ministerstvo školstva SR vychádza z princípov, cieľov a priorít vecného zamerania výskumu a vývoja, z trendov predpokladaného medziročného nárastu výdavkov  štátneho rozpočtu na vedu a techniku schválených vládou (uznesenie vlády SR č.724/2000) a Národnou radou SR (uznesenie NR SR č.1228 /2000) v Koncepcii štátnej vednej a technickej politiky do roku 2005,  z odvetvových politík výskumu a vývoja schválených vládou SR a zo záväzkov vyplývajúcich z integračného procesu pri vstupe SR do EÚ.

Vo schválenej Koncepcii štátnej vednej a technickej politiky do roku 2005 sa predpokladalo postupnou realizáciou jej cieľov dosiahnuť:

•	vytvorenie podmienok pre postupné zvýšenie podielu celkových výdavkov na vedu a techniku na 1,8% z HDP v roku 2005, pravidelný medziročný  rast celkových výdavkov na vedu a techniku by mal byť 0,14 % z HDP, 
•	postupne zvýšiť podiel účelového financovania výskumu a vývoja oproti inštitucionálnemu financovaniu výskumu a vývoja zo štátneho rozpočtu zo súčasných  40%  na 60%.

Na základe týchto predpokladov sa uvažovalo s nasledovnými trendami vývoja medziročného rastu výdavkov na vedu a techniku z HDP v jednotlivých rokoch podľa jednotlivých sektorov v mil. Sk (pri výpočte sa uvažovalo s  priemerným reálnym HDP 800 mld. Sk). 

Roky	2001	2002	2003	2004	2005	
Medziročný rast celkových výdavkov na vedu a techniku 

z toho
-	rast výdavkov  ŠR
-	rast výdavkov z mimorozpočtových    zdrojov	

1120

450
670

1120

             450
670

1120

450
670

1120

450
670

1120

450
670

Medziročný rast výdavkov zo ŠR
     v tom:
-	rast v sektore VŠ
-	rast v štátnom sektore 
v  tom:
SAV
- rast pre účelové             financovanie VaT	
450

112
90
80

248	
450

112
90
80

248	
450

112
*50
*40

288	
450

112
             *50
*40

288	
450

112
             *50
*40

288	

* Tieto hodnoty  sú upravené vzhľadom na možnú privatizáciu organizácií a pracovísk výskumu a vývoja štátneho sektora vrátane zmeny formy hospodárenia ústavov SAV v súlade so schválenými koncepciami výskumu a vývoja rezortov a schválenou Koncepciou orientácie vecného zamerania výskumu Slovenskej akadémie vied. 

      	V nadväznosti na tieto predpokladané trendy vývoja výdavkov zo štátneho rozpočtu  bol vypracovaný "Súhrnný návrh výdavkov na vedu a techniku na rok 2002 " a "Návrh výdavkov na vedu a techniku v roku 2002 v rozpočtových kapitolách", ktorý predložila  Sekcia vedy a techniky Ministerstva školstva SR Ministerstvu financií SR ako pracovný podklad pre vypracovanie  východísk na zostavenie návrhu štátneho rozpočtu  v oblasti vedy a techniky a pre prípravu návrhov limitov pre správcov rozpočtových kapitol na rok 2002. Tento vstupný podklad bol  vypracovaný v spolupráci so správcami rozpočtových kapitol (ústredné orgány štátnej správy SR a Slovenská akadémia vied) a na základe požiadavky Ministerstva financií SR predložený 26. februára 2001 Rozpočtovej sekcii MF SR. Za východiskový údaj sa považoval schválený rozpočet na rok 2001, v ktorom nebol v plnej sume premietnutý predpokladaný rast výdavkov zo štátneho rozpočtu 450 mil.Sk. Oproti roku 2000  predstavuje toto zvýšenie len 143 mil. Sk, rozdiel predstavuje sumu 307 mil. Sk. Ministerstvo školstva SR navrhuje rozložiť tento deficit z roku 2001 v sume 307 mil. Sk na tri nasledujúce roky,  počnúc rokom 2002 v sume 100 mil. Sk.

	Pri predpokladanej tvorbe HDP v bežných cenách na rok 2002 v sume 1 052,5 mld. Sk medziročný rast výdavkov zo štátneho rozpočtu na vedu a techniku predstavuje 631,5 mil. Sk (0,06% z HDP) a pri pripočítaní 1/3 deficitu nárastu z r. 2001 v sume 100 mil. Sk navrhuje MŠ SR celkový rast oproti r. 2001 vo výške 731,5 mil. Sk.	
	
       V rámci navrhovaného zvýšenia výdavkov na vedu a techniku na rok 2002 je premietnuté zvýšenie výdavkov na podporu jednotlivých sektorov výskumu a vývoja v súlade s Koncepciou štátnej vednej a technickej politiky do roku 2005 vrátane deficitu z roku 2001, v tom zvýšenie pre

-	sektor vysokých škôl o 150 mil. Sk, 
-	štátny sektor o               112, 720 mil. Sk (v tom pre SAV o 102, 720 mil. Sk), 
-	účelové financovanie o  468,780 mil. Sk.     	

V rámci zvýšenia výdavkov na vedu a techniku v sektore vysokých škôl pôjde o realizáciu nových prístupov k rozvoju vysokých škôl, t.j. zmeny v prístupe k ich celkovému financovaniu a tým aj k financovaniu vedy a techniky na vysokých školách. V súlade s Koncepciou VŠ vysokým  školám je potrebné zabezpečiť  prioritné postavenie v inštitucionálnom financovaní organizácií a pracovísk výskumu a vývoja SR zo štátneho rozpočtu, nakoľko sú zároveň vzdelávacími a vedeckými ustanovizňami štátu.

Potreba zvýšenia výdavkov na vedu a techniku vysokých škôl vyplynula z výsledkov „Analýzy výskumu a vývoja na vysokých školách, v organizáciách v pôsobnosti Slovenskej akadémie vied a rezortných výskumných ústavov od r.1993, jeho výsledkov a prínosov v hospodárskej a spoločenskej praxi …“ (schválená uznesením vlády SR 560/2000), ktorá ukázala na nízku úroveň využitia odborného potenciálu vysokých škôl, ktoré je dané preukázateľne nedostatočným doterajším financovaním.
 
Z dôvodu dlhotrvajúceho zaostávania priemeru výdavkov štátneho rozpočtu vynakladaných na inštitucionálne financovanie vedy a techniky na vysokých školách  za priemerom výdavkov štátneho rozpočtu vynakladaných na inštitucionálne financovanie vedy a techniky v organizáciách a pracoviskách výskumu a vývoja štátneho sektora, sa predmetným medziročným nárastom vytvárajú podmienky pre postupné zvýšenie podielu výdavkov štátneho rozpočtu na vedu a techniku na vysokých školách na 0,15% z HDP v roku 2005 (v súčasnosti je to 0,08% z HDP). Ďalšie zvýšenie prostriedkov štátneho rozpočtu bude možné z účelového financovania vedy a techniky na základe verejnej súťaže.  

V oblasti výskumu a vývoja na vysokých školách bude zabezpečované najmä:
-	koncentrovanie prostriedkov na riešenie tematický rozsiahlejších projektov výskumu a vývoja vysokých škôl zabezpečujúcich riešenia prioritných smerov výskumu a vývoja v rámci VŠ s previazaním najmä na aktuálne úlohy hospodárskej a spoločenskej praxe,
-	zvýšenie účasti VŠ na vytváraní európskeho výskumného priestoru, na riešení projektov v rámci programov Európskej únie.

V rámci zvýšenia výdavkov na vedu a techniku v štátnom sektore sa kladie dôraz na  výskum a vývoj v SAV, ktorej ústavy tvoria podstatnú časť organizácií a pracovísk výskumu a vývoja štátneho sektora. SAV  ako vedecká inštitúcia sa zároveň podieľa aj na vedeckej výchove. Koncepcia štátnej vednej a technickej politiky do roku 2005 predpokladá vytvorenie  podmienok, aby sa podiel výdavkov štátneho rozpočtu na vedu a techniku v rozpočtovej kapitoly SAV zvýšil na 0,12% z HDP od roku 2002 a aby ďalší medziročný nárast týchto výdavkov bol úmerný zvyšovaniu výdavkov štátneho rozpočtu na vedu a techniku v SR a významu a postaveniu nielen SAV ale aj  celého štátneho sektora výskumu a vývoja.

Navrhované zvýšenie prostriedkov v SAV o 102 720 tis. Sk vychádza z potreby prednostného zabezpečenia riešenia prioritných smerov výskumu a vývoja v rámci SAV, zo zabezpečenia zvýšenej účasti SAV na vytváraní európskeho výskumného priestoru, na riešení projektov v rámci programov Európskej únie, členstva SAV v Európskej nadácii pre vedu a pod.

B.	Nové  prvky a postupy pri vypracovaní návrhu rozpočtu príjmov a výdavkov v oblasti vedy  a techniky SR na rok 2002 

Pri príprave návrhu štátneho rozpočtu za oblasť vedy a techniky na rok 2002 sa uplatňujú niektoré nové postupy Ministerstva školstva SR s cieľom skvalitniť koordináciu vecného zamerania výskumu a vývoja s využitím cieľovo-programového prístupu uplatneného pri príprave štátnych programov výskumu a vývoja za účasti Rád štátnych programov výskumu a vývoja a zainteresovaných ústredných orgánov štátnej správy a SAV, uplatniť poznatky z prehodnotenia rozpracovaných štátnych objednávok výskumu a vývoja vo vzťahu  k pripravovaným štátnym programom výskumu a vývoja, rozšíriť formy účelového financovania vedy a techniky o poskytovanie prostriedkov z Agentúry na podporu vedy a techniky, zriadenej podľa osobitného zákona o Agentúre na podporu vedy a techniky, schváleného NR SR, s účinnosťou od 1.7. 2001. 

Vo vypracovanej metodike prípravy návrhu štátneho rozpočtu za oblasť vedy a techniky na rok 2002 v zmysle uznesenia vlády č.561/2000 k Návrhu nového modelu financovania vedy a  techniky sa zvýrazňuje koordinačná funkcia Ministerstva školstva SR vo vzťahu k  ústredným orgánom štátnej správy SR a Slovenskej akadémie vied sústredená najmä na: 

•	Prípravu štátnych programov výskumu a vývoja,  príprava nových úloh výskumu a vývoja v rámci štátnych programov výskumu a vývoja, (vládne priority v oblasti vedy a techniky) prostredníctvom Rád štátnych programov výskumu a vývoja, 
•	Prípravu nových štátnych objednávok výskumu a vývoja (rezortné priority v oblasti vedy a techniky) v nadväznosti na odvetvové programy schválené vládou,
•	Aktualizáciu a hodnotenie rozpracovaných úloh výskumu a vývoja  (štátne objednávky výskumu a vývoja, úlohy výskumu a vývoja zo štátnych programov výskumu a vývoja, ostatné úlohy výskumu a vývoja) v nadväznosti na "Celoštátny informačný systém výskumného a vývojového potenciálu" (ISVVP), 
•	Prípravu úloh výskumu a vývoja v rámci programov  medzinárodnej vedecko-technickej spolupráce, Európskej únie a ďalších aktivít MVTS,
•	Zabezpečenie podpory úloh výskumu a vývoja prostredníctvom Agentúry na podporu vedy a techniky. 

       Novým prvkom pri zostavovaní návrhu štátneho rozpočtu v oblasti vedy a techniky je uplatnenie cieľovo-programového prístupu v nadväznosti na zavedenie systému programového rozpočtovania  počnúc rokom 2002, v rámci ktorého Ministerstvo školstva SR vypracovalo návrh prierezových priorít v oblasti vedy a techniky do jednotlivých programov ako východiskový dokument pre vypracovanie návrhu štátneho rozpočtu na rok 2002 a na ďalšie roky 2003-2006.

Vo východiskách štátneho rozpočtu na rok 2002 vláda SR uzn. vl. 525/2001 schválila prostriedky štátneho rozpočtu na zabezpečenie priorít vlády SR v oblasti vedy a techniky v celkovej sume 452 mil. Sk, ktoré Ministerstvo školstva SR navrhlo rozdeliť na zabezpečenie  

-     štátnych programov výskumu a vývoja v sume                   223 000 tis. Sk
-	pre Agentúru na podporu vedy a techniky v sume                 80 000 tis. Sk
-	štátne objednávky výskumu a vývoja v sume                         17 400 tis. Sk
-	na podporu úloh výskumu a vývoja v sektore VŠ v sume    111 600 tis. Sk
-	na podporu úloh výskumu a vývoja v SAV v sume                20 000 tis. Sk

Tieto prierezové aktivity vedy a techniky, ktoré koordinuje Ministerstvo školstva SR, sú zahrnuté do nasledovných programov:

a)	Štátne programy výskumu a vývoja
b)	Úlohy výskumu a vývoja podporované Agentúrou na podporu vedy a techniky
c)	Koordinácia prierezových aktivít a zabezpečenie realizácie cieľov štátnej vednej a technickej politiky

Hlavným zámerom programov je zabezpečenie väčšej previazanosti štátnej vednej a technickej politiky s ostatnými politikami vlády SR, zvýšenie efektívnosti a výkonnosti výskumu a vývoja, zlepšenie súčinnosti medzi sektormi výskumu a vývoja, urýchlenie transferu výsledkov výskumu a vývoja v rámci rozvojového a reštrukturalizačného procesu hospodárstva a spoločnosti a zvýšenie náročnosti na celú oblasť výskumu a vývoja.
	
Štátne programy výskumu a vývoja sú rozpracovaním šiestich prierezových smerov výskumu a vývoja schválených v Koncepcii štátnej vednej a technickej politiky do roku 2005 a zabezpečujú riešenie strategických rozvojových problémov štátu, ktoré majú zároveň medziodvetvový a interdisciplinárny charakter. Vecným obsah tohto programu  tvoria podprogramy: 

1.	Štátny program výskumu a vývoja "Budovanie informačnej spoločnosti"
2.	Štátny program výskumu a vývoja "Kvalita života -  zdravie, výživa, vzdelávanie"
3.	Štátny program výskumu a vývoja "Rozvoj progresívnych technológií pre výkonnú ekonomiku
4.	Štátny program výskumu a vývoja  "Využívanie domácich surovín a zdrojov"
5.	Štátny program výskumu a vývoja  "Uplatnenie progresívnych princípov výroby a premien energie"
6.	Štátny program výskumu a vývoja „ Účasť spoločenských vied na rozvoji spoločnosti“.

         Ministerstvo školstva SR plní funkciu gestora všetkých štátnych programov výskumu a vývoja a v spolupráci s Radami štátnych programov výskumu a vývoja a koordinuje prípravu štátnych programov, pričom odborným gestorom jednotlivých štátnych programov výskumu a vývoja je príslušný ústredný orgán štátnej správy alebo SAV, v ktorého vecnej pôsobnosti je prevažná časť problematiky vecného zamerania štátneho programu výskumu a vývoja.

	Agentúra na podporu vedy a techniky, zriadená osobitným zákonom č. 203/2001 Z.z., ako štátna rozpočtová organizácia zapojená prostredníctvom rozpočtovej kapitoly Ministerstva školstva SR  na štátny rozpočet, je novým doplňujúcim prvkom v účelovom financovaní vedy a techniky na podporu úloh výskumu a vývoja iniciovaných riešiteľmi alebo odberateľmi, úloh v rámci programov agentúry a úloh MVTS.           

V rámci programu Koordinácia prierezových aktivít a zabezpečenie realizácie cieľov štátnej vednej a technickej politiky sa budú zabezpečovať podporné aktivity vedy a techniky, koordinácia štátnych programov výskumu a vývoja, podpora riešených a nových štátnych objednávok v jednotlivých rozpočtových kapitolách, koordinácia a podpora v oblasti medzinárodnej vedecko-technickej spolupráce, zabezpečovanie Celoštátneho informačného systému ISVVP, činnosti priamoriadených organizácií: Centrum vedecko-technických informácií a SARC, metodické usmerňovanie APVT.

           	Hlavným cieľom pri uplatnení programového prístupu vo financovaní vedy a techniky je  dosiahnutie podstatného zvýšenia významu a postavenia vedy a techniky v spoločnosti a  výrazného podielu  vedy a techniky na rozvoji Slovenskej republiky:

•	Vytvorením podmienok pre postupné zvyšovanie podielu celkových výdavkov na vedu a techniku z HDP s cieľom 1,8% z HDP v roku 2005
•	Postupným zvyšovaním účelového financovania zo ŠR  zo súčasných 40% na 60%
•	Koncentrovaním úloh výskumu a vývoja do menšieho počtu účinne koordinovaných úloh výskumu a vývoja, najmä prostredníctvom štátnych programov výskumu a vývoja. 

C.	Analýza zabezpečenia výdavkov na vedu a techniku v roku 2002 v jednotlivých rozpočtových kapitolách a návrh na rozdelenie prostriedkov na základe východísk štátneho rozpočtu na rok 2002 

Z analýzy zabezpečenosti výdavkov v rámci limitu rozpočtových kapitol na rok 2002, ktorá je spracovaná v spolupráci s ústrednými orgánmi štátnej správy SR a SAV vyplynulo, že v rámci návrhu štátneho rozpočtu na rok 2002 sú zabezpečené výdavky na vedu a techniku bez úloh BZP v celkovej sume 3 161 968 tis. Sk. Z podkladov správcov rozpočtových kapitol poskytnutých Ministerstvu školstva SR vyplynulo, že nezabezpečené prostriedky v rámci limitov rozpočtových kapitol na vedu a techniku predstavujú sumu 672 742 tis. Sk, z toho bežné výdavky 580 742 tis. Sk a kapitálové výdavky 92 000 tis. Sk. Celková suma výdavkov na vedu a techniku vrátane zabezpečenia úloh BZP na rok 2002 v rámci limitov rozpočtových kapitol je 3 601 908 tis. Sk.

Po prehodnotení podkladov ústredných orgánov štátnej správy SR a SAV k analýze zabezpečenia výdavkov na vedu a techniku v roku 2002 v jednotlivých rozpočtových kapitolách Ministerstvo školstva SR vypracovalo návrh na zabezpečenie aktivít vedy a techniky na rok 2002 v súlade so schválenou Koncepciou štátnej vednej a technickej politiky do roku 2005 a s trendami rastu výdavkov na vedu a techniku zo štátneho rozpočtu s cieľom priblížiť sa krajinám EÚ.

V rámci tohto návrhu žiada zabezpečiť v návrhu štátneho rozpočtu na rok 2002 celkový rast prostriedkov na vedu a techniku oproti roku 2001 o 550 000 tis. Sk, t.j. na 4 038 955 tis. Sk. Rozdiel medzi  celkovou sumou výdavkov na vedu a techniku vrátane zabezpečenia úloh BZP na rok 2002 v rámci limitov rozpočtových kapitol a navrhovanou sumou výdavkov podľa koncepcie predstavuje sumu 437 047 tis. Sk.

Tieto prostriedky v rámci nárastu na rok 2002 Ministerstvo školstva SR navrhuje použiť v súlade so schválenou koncepciou predovšetkým na zabezpečenie vládnych a rezortných priorít v oblasti vedy a techniky schválených vo východiskách štátneho rozpočtu na rok 2002 a pre jednotlivé sektory výskumu a vývoja v potrebnej výške v nasledovnej štruktúre:

vládne priority:
-	štátne programy výskumu a vývoja        navýšenie o 157 000 tis. Sk, t.j. na 380 000 tis. Sk
-	Agentúra na podporu vedy a techniky    navýšenie o   80 000 tis. Sk, t.j. na 160 000 tis. Sk
-	štátne objednávky výskumu a vývoja     navýšenie o  19 830 tis. Sk, t.j.  na   37 230 tis. Sk
-	sektor VŠ					navýšenie o   34 972 tis. Sk, t.j. na 150 000 tis. Sk
-	SAV					navýšenie o   71 345 tis. Sk, t.j. na 102 720 tis. Sk
rezortné priority
- úlohy priemyselného výskumu (MH SR)   navýšenie o 73 900 tis. Sk, t.j. na 260 000 tis. Sk

Prehľad o rozdelení prostriedkov v rámci nárastu výdavkov vedy a techniky na rok 2002 je uvedený v prílohe č. 3.